ฝากประจำโล่งแบงก์ไม่ลดดบ.
กรุงไทย ใจถึงยอมขาดทุนไม่ลดดอกเบี้ยเงินฝากประจำ หวั่นกระทบการออมบัวหลวงจ่อขยับตาม
31 ม.ค. 2555

กรุงไทย ใจถึงยอมขาดทุนไม่ลดดอกเบี้ยเงินฝากประจำ หวั่นกระทบการออมบัวหลวงจ่อขยับตาม
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า การปรับลดดอกเบี้ยลงมาเป็นหน้าที่ของธนาคารซึ่งเป็นส่วนหนึ่งของธนาคารรัฐ โดยการปรับลดดอกเบี้ยลงมาครั้งนี้ จะทำให้ธนาคารขาดทุนเล็กน้อย เนื่องจากฝั่งดอกเบี้ยเงินฝากนั้นได้ลดลงเฉพาะดอกเบี้ยเงินฝากออมทรัพย์ 0.125% เหลือ 0.75% แต่ธนาคารไม่ได้ปรับลดดอกเบี้ยเงินฝากประจำลงมา เพราะไม่อยากให้กระทบกับการออม
ขณะที่ฝั่งเงินกู้นั้น ธนาคารได้ปรับลดดอกเบี้ยลง 0.125% ทั้งดอกเบี้ยเงินกู้ลูกค้ารายใหญ่ชั้นดี และดอกเบี้ยเงินกู้เบิกเกินบัญชี ส่วนดอกเบี้ยเงินกู้ลูกค้ารายย่อยชั้นดีนั้นไม่ได้ปรับลดลง เพราะถือว่าต่ำกว่าตลาดอยู่แล้ว
นายอภิศักดิ์ กล่าวว่า ทิศทาง ส่วนต่างอัตราดอกเบี้ยนั้น หลังจากมีการแก้กฎหมายเพื่อแก้หนี้กองทุนเพื่อการฟื้นฟูและพัฒนาระบบสถาบันการเงิน มีผลบังคับใช้น่าจะทำให้ส่วนต่างดอกเบี้ย ปรับลดลง จากปัจจุบันที่ธนาคารมีส่วนต่างดอกเบี้ยสุทธิอยู่ที่ 2.8-2.9%
นายอภิศักดิ์ กล่าวว่า ในฝั่งลูกค้าถ้าธนาคารพาณิชย์รับไม่ไหวก็ต้องส่งผ่านค่าใช้จ่ายไปยังลูกค้า แต่ก็ต้องดูการส่งผ่านไปยังลูกค้าแล้วจะเสียหายต่อประเทศหรือไม่ ถ้านำส่งแบบเดิมก็ไม่กระทบ แต่ถ้าเปลี่ยนแปลงนำส่งมากขึ้นก็มีการเปลี่ยน แปลงในบางเรื่อง เช่น ความสามารถในการแข่งขัน 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารอยู่ระหว่างพิจารณาปรับลดอัตราดอกเบี้ยทั้งเงินฝากและเงินกู้ตามทิศทางของดอกเบี้ยนโยบาย ซึ่งน่าจะอยู่ในระดับที่ใกล้เคียงกับธนาคารกรุงไทย สำหรับกรณีเรื่องการเรียกเก็บค่าธรรมเนียมเงินนำส่งจากธนาคารพาณิชย์เพื่อนำไปใช้หนี้กองทุนฟื้นฟูฯ ต้องรอดูผลการหารือของกระทรวงการคลังกับธนาคารแห่งประเทศไทยก่อน